Visual Home
Visual Home er et sprudlende leketøy for alle som drømmer om drømmehuset. For dem som allerede har kjøpt det. Og for alle andre med mer alminnelige hus. Med programmet kan du bli din egen interiørarkitekt og dermed unngå at den splitternye IKEA-sofaen viser seg å være halvannen centimeter for bred til kosekroken i stua.

Programmet er bygd opp av tre deler. I "Build with Room Blocks" kan du sette sammen huset helt fra grunnen av. I "Start with a Sample Home" er huset bygd og innredet i forveien, men du kan bytte rundt på alt som du ønsker. I "Start with a Blank Screen" får du et gulv å eksperimentere med.

Først må du bli fortrolig med programmet. Klikk på "Start with a Sample Home" – nå er du i gang
- Klikk på "Dining Room" i oversikten til venstre og deretter på "OK".
Spisestua i feltet til venstre på skjermen blir langsomt møblert. Ha litt tålmodighet, det skal jo se pent ut.
- Klikk i oversiktsfeltet til høyre på skjermen ("Top View"). Gå deretter ut til venstre på skjermen og klikk to ganger på forstørrelsesglasset med "+" slik at du får se tegningen over stua.
- Klikk på en av stolene på oversiktstegningen og klikk deretter på det gule punktet "Change...".
- Klikk på feltet "cushion" (trekk). Velg yndlingsfargen og klikk på den. Klikk på "OK".
- Klikk på feltet "chair" (stol). Velg yndlingsfargen og klikk på den. Klikk på "OK".
- Nå har du designet din personlige stol. Godkjenn ved å klikke på "OK".
- Klikk deretter i feltet til venstre på skjermen ("3D View").

Stolen du har trukket om, er bare et eksempel på hvordan du kan "trylle" i stua. Du kan også flytte gjenstandene eller gjøre dem større eller mindre. Prøv deg fram så lenge du gidder. Fremgangsmåten er den samme som beskrevet ovenfor Klikk på en gjenstand på den svarte oversiktstegningen til høyre, "rot rundt" med den og klikk i "3D View"-feltet når du vil se resultatet.

Hvis du holder museknappen nede og beveger musen, fører hendene i skjermbildet deg rundt i stua, eller utenfor.

Når du føler deg hjemme i programmet, er det på tide å gå videre til det som virkelig er moro. Klikk først på "File" på menylinjen og deretter på "New". Åpningsbildet for "Visual Home" vises igjen.

Nå kan du begynne å designe din egen bolig. Klikk på "Build with Room Blocks". Følg trinn for trinn-veiledningen

1. Velg rommene dine.
- I kontrollisten på venstre side klikker du først på de små pilene i feltet "Bedrooms". Vil du ha ett soverom, klikker du en gang på den øverste pilen.
- Gjenta prosessen i feltet "Bathrooms".
- Deretter følger du de øvrige rommene. Klikk i de hvite feltene utenfor de rommene du vil bruke.
- Klikk på den gule pilen og gå videre til

2. Rommene ligger hulter til bulter i tilfeldig størrelse. Nå skal de få en nøyaktig størrelse og flyttes rundt så grunnplanet blir perfekt.
- Merk et av rommene ved å klikke på det. Klikk på en eller flere av de små, svarte firkantene, hold museknappen nede og dra eller skyv rommet til det får riktig størrelse. Ovenfor og til venstre i det blå feltet står de nøyaktige målene.
- Gjør nøyaktig det samme med de andre rommene.
- Nå skal rommene settes sammen. Ett og ett klikker du på rommene, holder museknappen nede og setter dem sammen slik du ønsker.
- Nå er grunnplanet ferdig. Klikk på den gule pilen.